次韻瀹留避地有書欲歸因用前韻示之
作者：陳著
朝代：宋

paragraphs: 離亂身命危，煩惱頭髮折。
我兒在山南，百書饒苦舌。
誰知我憶兒，如火煅心鐵。
人生恩愛海，各自憐骨血。
初謂時節好，膝下長娛悅。
顧今□相遠，矛頭苟餔歠。
兵馬交往來，近日尤難說。
急投一隙寬，呼兒歸暫合。
未問溝壑填，且偷須臾活。
春來兩日强，寒氣猶凜烈。
寄巢不蔽風，敗纊聊同挾。
父坐母蓐卧，兄立弟裾接。
分散得團欒，不語意自浹。
爲白潤姊知，未須生悁結。
明朝倘可行，亦須回一匝。